text: Landmand må ikke ansætte elever
  09 juli 2010 kl. 07.50
  En landmand nord for Esbjerg har mistet sin godkendelse til at have lever, fordi han er idømt 30 dages betinget fængsel for sexchikane mod 16-årig elev.
  Godkendelsen blev sat i bero, mens retssagen kørte ? og landmanden skal ikke forvente at få en ny.
  Det oplyser uddannelseskonsulent Knud Pedersen fra Jordbrugets Uddannelser over for Nyhedsbrevet 3F:
  - Arbejdsgiveren bliver ikke umiddelbart godkendt, hvis han søger igen, på grund af dommen for sexchikane, siger han.
  Nyhedsbrevet 3F har i de seneste dage beskrevet, hvordan tre unge kvinder har følt sig sexkrænket af landmanden, som har haft dem ansat som elever. Kvinderne fortæller om kys og kram, klap i numsen og anmodninger om seksuelt samvær fra arbejdsgiveren.
  Landmanden siger, at han i stedet vil ansætte uddannet arbejdskraft.
  